Diari Oficial de la Generalitat Valenciana


Sumari del DOGV 9238, del 20-12-2021 (2021/12642)

RESOLUCIÓ de 3 de desembre de 2021, del director general de Relacions amb Les Corts, de la Presidència de la Generalitat, per la qual es publica el conveni entre la Generalitat, a través de la Conselleria de Sanitat Universal i Salut Pública, el Consorci Hospital General Universitari de València i la Universitat de València-Estudi General, per a la realització de pràctiques docents de titulacions de Ciències de la Salut.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9238

Data del DOGV
:   20-12-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12642


Data del document
:   03-12-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 3 de desembre de 2021, del director general de Relacions amb Les Corts, de la Presidència de la Generalitat, per la qual es publica el conveni entre la Generalitat, a través de la Conselleria de Sanitat Universal i Salut Pública, el Consorci Hospital General Universitari de València i la Universitat de València-Estudi General, per a la realització de pràctiques docents de titulacions de Ciències de la Salut. [2021/12473]  
  
La Generalitat, a través de la Conselleria de Sanitat Universal i Salut Pública, el Consorci Hospital General Universitari de València i la Universitat de València-Estudi General, han subscrit, prèvia tramitació reglamentària, el dia 2 d'agost de 2021, el conveni per a la realització de pràctiques docents de titulacions de Ciències de la Salut, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 7 de novembre de 2021 i número 1726/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 3 de desembre de 2021.- El director general de Relacions amb Les Corts: Antonio Torres Salvador.  
  
  
CONVENI DE COL·LABORACIÓ ENTRE LA GENERALITAT, A TRAVÉS DE LA CONSELLERIA DE SANITAT UNIVERSAL I SALUT PÚBLICA, EL CONSORCI HOSPITAL GENERAL UNIVERSITARI DE VALÈNCIA I LA UNIVERSITAT DE VALÈNCIA-ESTUDI GENERAL, PER A la REALITZACIÓ DE PRÀCTIQUES DOCENTS DE TITULACIONS DE CIÈNCIES DE LA SALUT.  
  
València, 2 d'agost de 2021  
  
Reunides  
D'una part, Ana Barceló Chico, consellera de Sanitat Universal i Salut Pública, en representació de la Generalitat, nomenada per Decret 6/2019, de 17 de juny, del president de la Generalitat, pel qual nomena les persones titulars de les vicepresidències i de les conselleries, actuant en l'exercici de les competències que li confereix l'article 4 del Decret 93/2018, de 13 de juliol, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública, conforme al que es disposa en l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, i facultada per a la signatura del present conveni per acord del Consell de data 23 de juliol de 2021.  
  
Així mateix, en la seua qualitat de presidenta del Consell de Govern del Consorci Hospital General Universitari de València, facultada per a la signatura d'aquest conveni de col·laboració de conformitat amb el que s'estableix en l'apartat 6.1 de l'Acord de 12 de desembre de 2003, del Consell de Govern i del president del Consell, pel qual es deleguen atribucions en matèria de personal, de contractació administrativa i gestió econòmica en diversos òrgans del Consorci Hospital General Universitari de València.  
D'una altra part, María Vicenta Mestre Escrivá, rectora de la Universitat de València, Estudi General, amb domicili social a València, av. Blasco Ibáñez número 13, codi postal 46606 i amb CIF: F-9412763-H, actuant en nom i representació d'aquesta, en l'exercici de les competències reconegudes en la Llei orgànica 6/2001, de 21 de desembre, d'Universitats, i en els Estatuts d'aquesta Universitat, aprovats per Decret 128/2004, de 30 de juliol, del Consell (DOGV 2004/8213) i modificats per Decret 45/2013, de 28 de març, del Consell (DOGV 2013/6994), i facultada en virtut de l'article 94 del referit Decret 128/2004, a partir del seu nomenament pel Decret 41/2018, de 6 d'abril, del Consell (DOGV 2018/8270), i per l'acord del Consell de Govern de la Universitat de València, Estudi General, de 29 de juny de 2021, pel qual s'aprova el text del conveni i s'autoritza la seua signatura.  
Reconeixent-se mútuament, en la qualitat amb la qual intervenen, la capacitat jurídica suficient per a subjectar-se als termes del present conveni:  
  
Exposen  
  
Primer. Per a assegurar la màxima qualitat possible en la formació de professionals de la salut en l'àmbit dels ensenyaments universitaris oficials és imprescindible la col·laboració entre cada Universitat i les institucions sanitàries de la Comunitat Valenciana, de manera que s'assegure una formació bàsica i clínica i es perseguisca l'excel·lència en la formació i en la pràctica clínica.  
  
Segon. Aquest conveni parteix del principi general recollit tant en la Llei 14/1986, general de sanitat, com en la Llei 10/2014, de la Generalitat, de salut de la Comunitat Valenciana, que estableix que tota l'estructura del sistema sanitari ha d'estar en disposició de ser utilitzada per a la docència de grau i màster oficial de professionals en Ciències de la Salut.  
La Conselleria de Sanitat Universal i Salut Pública, de conformitat amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries i les seues atribucions, i el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, és el departament de la Generalitat responsable de la direcció i execució de la política del Consell de la Generalitat en matèria de sanitat i de dur a terme la gestió i administració del sistema valencià de salut i de la prestació sanitària.  
  
Tercer. La Universitat de València-Estudi General (d'ara endavant UV), és una universitat pública reconeguda legalment, fundada pel Consell de la ciutat en 1499 i reconeguda per butlla papal en 1501. La seua activitat està regulada pel que es disposa en la Llei orgànica 6/2001, de 21 de desembre, d'universitats; en el Reial decret 420/2015, de 29 de maig, de creació, reconeixement, autorització i acreditació d'universitats i centres universitaris; i en els seus estatuts, aprovats per Decret 128/2004, de 30 de juliol, del Consell de la Generalitat (DOGV 8213/2004), modificats per Decret 45/2013, de 28 de març, del Consell.  
  
La UV està autoritzada per a impartir estudis conduents a l'obtenció, entre altres, dels títols oficials següents de la branca de Ciències de la Salut:  
- Títol de graduat o graduada en Medicina.  
- Títol de graduat o graduada en Infermeria.  
- Títol de graduat o graduada en Fisioteràpia.  
- Títol de graduat o graduada en Farmàcia.  
- Títol de graduat o graduada en Odontologia.  
- Títol de graduat o graduada en Psicologia.  
- Títol de graduat o graduada en Logopèdia.  
- Títol de graduat o graduada en Podologia.  
- Títol de graduat o graduada en Òptica i Optometria.  
- Títol de graduat o graduada en Nutrició Humana i Dietètica.  
- Títol de graduat o graduada en Enginyeria Biomèdica (títol de la UPV en el qual la UV, per conveni, imparteix la docència vinculada a Medicina)  
- Títol de màster oficial en Psicologia General Sanitària.  
- Títol de màster oficial en Infermeria Oncològica.  
- Títol de màster oficial en Recuperació Funcional en Fisioteràpia.  
  
- Títol de màster oficial en Enginyeria Biomèdica (títol conjunt UPV-UV).  
- Títol de màster oficial en Investigació Biomèdica.  
- Títol de màster oficial en Especialització en Intervenció Logopèdica.  
- Títol de màster oficial en Investigació, Tractament i Patologies associades en Drogodependències.  
- Títol de màster oficial en Nutrició Personalitzada i Comunitària.  
- Títol de màster oficial en Salut Pública i Gestió Sanitària.  
  
Quart. El Reial decret 1.558/1986, de 28 de juny, estableix les bases generals del règim de convenis entre les Universitats i les Institucions sanitàries. Aquesta normativa es va completar amb l'Ordre de 31 de juliol de 1987, del Ministeri de Relacions amb les Corts i de Secretaria de Govern, que estableix els requisits que ha de reunir les Institucions Sanitàries que puguen ser objecte de concert amb les universitats per a desenvolupar la docència en matèries relacionades amb les Ciències de la Salut.  
L'article primer del RD 1.558/1986 estableix que les universitats hauran de disposar d'hospitals i altres institucions sanitàries per al desenvolupament dels seus programes investigadors i docents; i el Reial decret 420/2015, de 29 de maig, de creació, reconeixement, autorització i acreditació d'universitats i centres universitaris, estableix que la universitat, haurà de comptar almenys amb un hospital i tres centres d'Atenció Primària.  
  
Cinqué. Els hospitals, centres d'atenció primària i centres de salut pública de la Comunitat Valenciana només podran estar vinculats per concert o conveni a una universitat per a la impartició d'una mateixa titulació, d'acord amb la base cinquena de l'article 4 del Reial decret 1.558/1986, en la seua redacció actualitzada per la disposició final tercera del Reial decret 420/2015, de 29 de maig, de creació, reconeixement, autorització i acreditació d'universitats i centres universitaris, pel qual s'estableixen les bases generals del règim de concerts entre les universitats i les institucions sanitàries.  
No obstant l'anterior, d'acord amb aqueixa mateixa base cinquena de l'article 4 del Reial decret 1.558/1986, podrà atendre's en aquest centre les necessitats de docència pràctica d'una altra universitat, de manera excepcional i prèvia consulta per escrit a la universitat inicialment vinculada.  
  
Sisé. La Conselleria competent en matèria de sanitat i el Consorci Hospital General Universitari de València han vingut col·laborant amb la UV de manera conjunta en la docència, assistència i investigació sanitària en Ciències de la Salut, a través de diversos convenis de col·laboració. Els canvis normatius, especialment després de l'entrada en vigor de la Llei 40/2015, d'1 d'octubre, de règim jurídic del sector públic, i els canvis organitzatius tant en l'àmbit sanitari com docent, fan necessari el desenvolupament d'un nou marc de col·laboració adequat perquè, garantint l'atenció sanitària de la població, els recursos de les institucions sanitàries de la Comunitat Valenciana puguen ser utilitzats amb eficàcia i eficiència per al desenvolupament de la docència i investigació de les universitats públiques.  
Pels motius exposats, les parts signants acorden subscriure el present conveni conformement a les següents:  
  
Clàusula  
  
Primera. Objecte i finalitat  
És objecte del present conveni la realització de pràctiques docents de titulacions de Ciències de la Salut.  
A través del seu clausulat es regulen les relacions de col·laboració docent i en matèria de formació clínica i sanitària entre la UV i la Conselleria competent en matèria de sanitat i el Consorci Hospital General Universitari de València, dirigides a garantir la utilització de l'estructura del sistema sanitari públic valencià en la docència i investigació dels estudis de Ciències de la Salut.  
I, de manera concreta, la realització de pràctiques curriculars clíniques i sanitàries d'ensenyaments de les titulacions oficials següents de grau i màster:  
Graus en Medicina, Infermeria, Fisioteràpia, Farmàcia, Odontologia, Psicologia, Logopèdia, Podologia, Òptica i Optometria, Nutrició Humana i Dietètica, i Enginyeria Biomèdica i Màster oficial en Psicologia General Sanitària, Infermeria Oncològica, Recuperació Funcional en Fisioteràpia, Enginyeria Biomèdica, Investigació Biomèdica, Especialització en Intervenció Logopèdica, Investigació, Tractament i Patologies associades en Drogodependències, Nutrició Personalitzada i Comunitària, i Salut Pública i Gestió Sanitària, impartits per la UV, en les diferents institucions i centres sanitaris dependents de la Conselleria competent en matèria de sanitat i del Consorci Hospital General Universitari de València.  
  
Segona. Objectius del conveni  
Els objectius previstos pel present conveni són els següents:  
1. Objectius docents  
1. Promoure i facilitar la màxima utilització dels recursos humans i materials de les institucions i centres sanitaris per a la docència, assistència i investigació universitària dels diversos ensenyaments en Ciències de la Salut, afavorint-ne l'actualització i la contínua millora i qualitat.  
  
2. Facilitar i promoure que l'oferta docent de les titulacions de les Ciències de la Salut s'adeqüe a les necessitats sanitàries de la població.  
  
3. Facilitar la docència, pres en consideració el desenvolupament de les competències professionals de l'alumnat en Ciències de la Salut, permetent la integració de coneixements teòrics amb les habilitats i actituds específiques de les titulacions.  
4. Col·laborar en el desenvolupament i utilització de noves metodologies i instruments docents i aprofitar les sinergies existents en la utilització d'instruments per a la gestió del coneixement en matèria de formació en Ciències de la Salut.  
  
2. Objectius assistencials  
1. Cooperar perquè les investigacions i ensenyaments universitaris en Ciències de la Salut puguen ser utilitzades per a la millora constant de l'atenció sanitària.  
2. Aprofitar els coneixements científics del professorat per a una millor atenció sanitària.  
3. Facilitar l'adequació de l'oferta de docència universitària dels professionals sanitaris a les necessitats d'atenció a la salut, amb la finalitat que aquestes queden cobertes actualment i en el futur.  
4. Sustentar la col·laboració efectiva entre les institucions i centres sanitaris i la Universitat, perquè a la seua empara, i en matèria sanitària, tots dos puguen realitzar de manera coordinada i conjunta activitat formativa i clínica.  
3. Objectius d'investigació  
1. Fomentar en la formació universitària la investigació bàsica i aplicada, coordinant les activitats de la Conselleria competent en matèria de sanitat, i el Consorci Hospital General Universitari de València amb les de la UV, per a la millor utilització dels recursos humans i materials.  
2. Afavorir el desenvolupament dels diferents àmbits d'investigació universitària en els centres i institucions sanitàries, potenciant la coordinació amb les unitats d'investigació de les Institucions i Centres Sanitaris i estimulant les vocacions investigadores.  
  
Tercera. Centres i serveis objectes de concert  
1. Per a donar compliment als objectius previstos en aquest conveni i garantir una formació pràctica adequada al nombre d'alumnat dels diferents plans d'estudi i programes de docència vigents, s'acorda concertar les institucions i centres sanitaris dependents dels Departaments de Salut i altres centres de gestió que s'indiquen en l'annex I.  
  
2. D'acord amb la base cinquena de l'article 4 del Reial decret 1.558/1986, la realització de pràctiques de l'alumnat de la UV en altres centres no inclosos en l'annex I que ja estigueren vinculats per conveni o concert a una altra Universitat per a la impartició de la mateixa titulació, serà excepcional i anualment revisable, i requerirà la prèvia consulta per escrit a la universitat vinculada i l'existència de places vacants una vegada ateses les necessitats d'aquesta.  
3. En tot cas, el centre sanitari concertat haurà de comptar en la seua plantilla amb places cobertes per personal que exercisca l'activitat pròpia de la titulació objecte de les pràctiques i que haja obtingut plaça de professorat vinculat o de professorat associat de Ciències de la Salut.  
  
Quarta. Altres institucions i centres per a altres estudis i noves titulacions  
En el que fa referència a altres titulacions de grau, màster o doctorat en Ciències de la Salut no incloses en aquest conveni, mitjançant addenda al mateix es podrà establir la realització d'altres pràctiques formatives i es podran posar a la disposició de la UV les institucions i centres sanitaris que s'estimen necessaris per al compliment dels fins docents, assistencials i investigadors objecte d'aquest conveni, prèvia aprovació de la Comissió mixta.  
  
  
  
Cinquena. Planificació docent i assistencial  
La UV informarà anualment la Conselleria competent en matèria de sanitat, sobre l'alumnat que haja de realitzar pràctiques en el curs acadèmic corresponent en les titulacions objecte d'aquest conveni, concretant els apartats següents:  
Respecte de les assignatures:  
Codi RUCT (Registre d'Universitats, Centres i Títols); Titulació; Curs; Codi assignatura; Assignatura.  
crèdits ECTS (European Credits Transfer System) totals; crèdits ECTS de pràctiques; Durada de les pràctiques en hores; durada de les pràctiques en dies hàbils; estimació del nombre d'estudiants que han de cursar-la anualment; hores totals d'alumnat en pràctiques.  
  
Respecte de les assignatures per unitat que reba a l'alumnat:  
Unitat assistencial en la qual han de realitzar-se les pràctiques; crèdits ECTS de pràctiques; durada de les pràctiques en hores; durada de les pràctiques en dies hàbils; Proposta d'horari/torn; Data d'inici de l'assignatura; Data de finalització de l'assignatura; Nombre de setmanes per curs acadèmic; nombre de rotacions possibles per curs acadèmic; nombre d'alumnat per curs acadèmic (estimat); nombre d'alumnat per curs acadèmic amb necessitat de plaça (estimat); Hores totals d'alumnat en pràctiques i nombre de places equivalents d'en pràctiques.  
  
  
Sisena. Condicions per a assignació de places.  
1. La Sotssecretaria de la Conselleria competent en matèria de sanitat, a través de la Subdirecció General de l'Escola Valenciana d'Estudis de la Salut (d'ara endavant EVES), o del centre directiu que competisca reglamentàriament a cada moment, previ informe de la gerència de cada departament de salut dependent de la Conselleria competent en matèria de sanitat i del Consorci Hospital General Universitari de València i el vistiplau de la direcció general amb competències en matèria d'assistència sanitària, establirà anualment les places disponibles en les institucions i centres sanitaris dels departaments de Salut i altres centres de gestió relacionats en l'annex I per a la realització de pràctiques curriculars.  
  
2. Aquestes places, que mai podran superar la capacitat docent de les institucions i centres sanitaris, seran posades a la disposició de la UV per a garantir inicialment la docència pràctica de l'alumnat de grau i, en segon lloc, de l'alumnat de màster oficial.  
3. Aquesta assignació es realitzarà d'acord amb el que s'estableix en el «Procediment per a l'assignació de places» que es detalla en l'annex II.  
4. Si, amb caràcter excepcional i amb la preceptiva autorització, coexisteix alumnat de la universitat concertada amb alumnat d'una altra universitat, s'haurà de garantir que no es produïsca coincidència de tots dos en un mateix servei i, en aquest sentit i amb aquesta finalitat, es prioritzarà el calendari i l'horari fixat per la universitat concertada.  
  
Setena. Naturalesa de la relació entre l'alumnat i la conselleria i el Consorci Hospital General Universitari de València  
1. La subscripció del present conveni per part de la Conselleria competent en matèria de sanitat i el Consorci Hospital General Universitari de València no suposa l'adquisició de més compromisos que els estipulats en el mateix i en cap cas es derivaran obligacions pròpies d'una relació laboral o contractual, de conformitat amb la normativa vigent. Si l'aplicació de la disposició addicional cinquena del Reial Decret llei 28/2018, de 28 de desembre, per a la revaloració de les pensions públiques i altres mesures urgents en matèria social, laboral i d'ocupació, o qualsevol altra regulació legal i reglamentària, determinara la inclusió en el sistema de la Seguretat Social de les persones que realitzen les pràctiques objecte d'aquest conveni, el compliment de les obligacions en matèria de Seguretat Social correspondrà la UV.  
  
2. La realització de les pràctiques no suposarà la consideració de mèrit per a l'accés a la funció pública, no serà computada a l'efecte d'antiguitat o reconeixement de serveis previs i no contemplarà, per part de la Conselleria competent en matèria de sanitat o del Consorci Hospital General Universitari de València, cap mena de borsa o ajudes a l'alumnat per la realització de les pràctiques.  
  
  
Vuitena. Condicions generals per a la realització de les pràctiques  
1. Durant el període de durada de les pràctiques l'alumnat se sotmetrà a les condicions estipulades en aquest conveni, al règim de funcionament de la Conselleria competent en matèria de sanitat i el Consorci Hospital General Universitari de València i del centre dependent en el qual es realitzen les pràctiques, especialment quant a la normativa de pràctiques clíniques curriculars establida pel centre, al compliment de l'horari previst i a les normes de funcionament intern, seguretat, protecció de dades personals i prevenció de riscos laborals. L'alumnat haurà de comptar amb la pertinent acreditació que l'identifique com a estudiant en pràctiques de la corresponent titulació i universitat.  
  
2. La UV informarà el seu alumnat, de manera prèvia a l'inici de les pràctiques, de les pautes bàsiques d'actuació destinades a garantir el dret a la dignitat i intimitat de les persones usuàries o pacients quan siguen ateses en presència d'estudiants de titulacions relacionades amb les Ciències de la Salut, recollides en l'Ordre SSI/81/2017, de 19 de gener, per la qual es publica l'Acord de la Comissió de Recursos Humans del Sistema Nacional de Salut.  
3. Per a donar compliment al que es disposa en l'article 13.5 de la Llei orgànica 1/1996, de 15 de gener, de Protecció Jurídica del Menor, de modificació del Codi Civil i de la Llei d'Enjudiciament Civil, els alumnes i les alumnes que vagen a realitzar pràctiques que requerisquen contacte amb menors hauran de garantir davant la Conselleria competent en matèria de sanitat i el Consorci Hospital General Universitari de València, amb anterioritat a l'inici d'aquestes, que no tenen condemna per sentència ferma per algun delicte contra la llibertat i identitat sexual. A l'efecte, hauran d'acreditar aquesta circumstància mitjançant l'aportació d'una certificació negativa del Registre Central de Delinqüents Sexuals. No obstant això, la UV podrà presentar una declaració responsable relacionant a l'alumnat amb l'assignació de les places de pràctiques, en la qual es faça constar la circumstància de no incórrer en cap dels delictes referits.  
4. La UV deixarà constància documental que l'alumnat té informació del deure de mantindre la confidencialitat sobre tota aquella informació afectada per les disposicions i principis en matèria de protecció de dades, en particular el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades; i la Llei orgànica 3/2018, de 5 de desembre, de protecció de dades personals i garantia dels drets digitals.  
  
  
Novena. Assegurances i responsabilitat civil  
1. La UV reconeix que l'alumnat té protecció per les prestacions de l'assegurança escolar, una assegurança de cobertura equivalent per a les persones majors de 28 anys, que estaran incloses en el sistema de la Seguretat Social o disposaran de qualsevol forma d'assegurament equivalent, i que cobrirà els danys que pogueren ocasionar-se durant la realització de les pràctiques a què es refereix aquest conveni.  
2. Addicionalment, la UV concertarà una pòlissa d'assegurança la cobertura de la qual inclourà, com a mínim, els riscos de responsabilitat civil derivada dels fets que deguen el seu origen a l'activitat de l'alumnat en pràctiques. La cobertura d'aquesta pòlissa inclourà els riscos dins dels centres en els quals es desenvolupen les pràctiques o en qualsevol altre lloc on realitzen l'activitat que afecte tant l'alumnat com terceres persones i coses. Igualment s'estendrà als accidents in itinere que poguera patir l'alumnat en pràctiques. Aquesta pòlissa haurà de remetre's al Departament de Salut o centre de gestió equivalent encarregat de la gestió dels centres on es realitzen les pràctiques.  
  
Deu. Personal responsable de la docència pràctica.  
I. Professorat associat de Ciències de la Salut.  
1. Es reconeix la posada a la disposició del personal sanitari de les institucions i centres sanitaris dependents de la Conselleria competent en matèria de sanitat i del Consorci Hospital General Universitari de València per a la realització de funcions docents amb subjecció al que es preveu en l'article 104 de la Llei general de sanitat, i es garantirà la compatibilitat de totes dues activitats en la jornada laboral, en funció de la plaça objecte de concurs.  
  
2. Segons el que es disposa en l'article 105.2 de la Llei general de sanitat i el Reial decret 1558/1986, les places de professorat associat de Ciències de la Salut hauran de cobrir-se amb professionals de les institucions i centres sanitaris dependents de la Conselleria competent en matèria de sanitat i del Consorci Hospital General Universitari de València. En tot cas i de conformitat amb el que es disposa en el citat reial decret, el personal contractat haurà d'acreditar el reconeixement previ de compatibilitat.  
3. D'acord amb la base novena punt 1 de l'article quart del Reial decret 1.558/1986, el personal que ocupe plaça com a professor/a associat/da de Ciències de la Salut, en tot cas, cessarà de la seua activitat docent quan, per qualsevol motiu, cause baixa en la plaça assistencial que ocupe en la institució o centre sanitari concertats. A l'efecte, el centre sanitari haurà de posar en coneixement de la universitat la baixa d'aquest personal.  
4. El règim de jornada d'aquest personal serà el recollit en el RD 1.558/1986 o normes que el completen o desenvolupen.  
  
  
II. Places vinculades.  
  
D'acord amb el que s'estableix en l'art. 105.1 LGS, es podrà establir la vinculació de determinades places de personal sanitari dependents de la Conselleria competent en matèria de sanitat i del Consorci Hospital General Universitari de València, amb places dels cossos docents i amb places de professorat contractat doctor.  
Segons disposa l'art. 105 de la Llei general de sanitat, les places vinculades es proveiran a través de l'oportú concurs en el qual podran participar les persones candidates que reunisquen els requisits assenyalats en la Llei orgànica 6/2001, de 21 de desembre, d'universitats. Els concursos es regiran pel que es disposa en el RD 1.313/2007, de 5 d'octubre, pel qual es regula el règim dels concursos d'accés a cossos docents universitaris.  
Conforme a la base novena apartat dues del Reial decret 1.558/1986, en el cas que el professorat associat guanye un concurs per a ocupar una plaça dels cossos docents de les universitats o de contractat doctor, que no estiga prèviament vinculada, aquesta passarà a ser-ho, sempre que les necessitats assistencials i docents així ho aconsellen, i s'amortitzaran els respectius contractes.  
Respecte de les retribucions del personal que ocupa plaça vinculada, cal estar al regulat pel RD 1.558/1986, en la seua base tretze, apartats set i huit, en la redacció donada pel RD 1.652/1991, d'11 d'octubre.  
  
Segons disposa l'apartat set de la base tretzena, s'estableix un sistema de nòmina única, que serà abonada per la Universitat. La Conselleria competent en matèria de sanitat i el Consorci Hospital General Universitari de València, transferiran a la universitat l'import de les retribucions complementàries que corresponguen i que es detallen a continuació.  
  
En tant no s'establisquen les quanties de les retribucions complementàries pel Consell de Ministres, segons disposa l'apartat huit 3 de la base tretze, les retribucions del personal amb plaça vinculada pel conjunt de funcions docents, assistencials i d'investigació del professorat continuaran sent les establides en els anteriors convenis celebrats amb les universitats, vigents fins ara, i que seran les següents: sou base, triennis, complement de destí, complement específic i el complement de productivitat, a més de l'import derivat de la carrera professional, dels acords de productivitat variable, així com les guàrdies o altres retribucions variables que puga reportar aquest personal.  
  
El complement de productivitat tindrà un import igual al complement específic C d'aplicació al personal facultatiu de les Institucions sanitàries dependents de la Conselleria competent en matèria de sanitat.  
  
Respecte dels triennis, s'aplicarà solament un concepte retributiu per triennis, corresponent a la institució en què s'haja reportat més antiguitat, i l'altre quedarà sense efecte.  
La Conselleria competent en matèria de sanitat i el Consorci de l'Hospital General Universitari de València transferiran mensualment els imports corresponents a les places vinculades a les respectives universitats.  
  
Onze. Personal col·laborador docent  
1. El personal col·laborador es designarà entre el personal que preste servei en les institucions o centres sanitaris concertats, sempre que no tinga relació laboral o funcionarial amb la Universitat, i prestarà la seua col·laboració i assistència en l'ensenyament de pràctiques clíniques en institucions sanitàries, sempre que es tracte de pràctiques curriculars dels estudis de grau o màster objecte del present conveni.  
2. En tot cas el personal col·laborador docent designat haurà de ser una persona amb experiència professional i amb els coneixements necessaris per a fer front a la tasca formativa.  
3. En cap cas el nomenament de col·laboració docent suposarà reconeixement de vinculació laboral o funcionarial amb la Universitat, ni reportarà retribució econòmica ni dret a indemnització per raó del servei respecte de la Universitat ni respecte de la Conselleria competent en matèria de sanitat o el Consorci Hospital General Universitari de València.  
4. Aquest personal podrà sol·licitar un certificat de l'activitat relacionada amb la docència realitzada que li serà expedit conjuntament per la Universitat i el centre sanitari. La docència pràctica impartida serà valorada com a mèrit en els sistemes de selecció i provisió i de desenvolupament i carrera professional, de conformitat amb el que dispose la normativa vigent a cada moment en totes dues Institucions.  
5. En el no previst pel present conveni respecte d'aquesta figura s'estarà al que es disposa en el Reial decret 592/2014, d'11 de juliol, pel qual es regulen les pràctiques acadèmiques externes dels estudis universitaris.  
  
Dotze. Comissió mixta  
D'acord amb el que es preveu en l'article 9 del Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, així com el que s'estableix en l'article 49.f de la Llei 40/2015 d'1 d'octubre, de règim jurídic del sector públic, i dins del mes següent a la signatura del present conveni, es constituirà una Comissió mixta entre la Conselleria competent en matèria de sanitat/Consorci Hospital General Universitari de València i la UV, que actuarà com a òrgan de seguiment, vigilància i control del conveni i amb capacitat per a planificar i, si escau, aprovar les pràctiques objecte d'aquest.  
1. La Comissió mixta, la composició de la qual atendrà el principi de presència equilibrada de dones i homes, estarà integrada per un total de 10 persones designades a parts iguals per la UV i la Conselleria competent en matèria de sanitat/Consorci Hospital General Universitari de València. En formaran part:  
Per la conselleria:  
· El/la conseller/a. En cas d'absència o de malaltia i, en general, quan concórrega alguna causa justificada, serà substituïda per la persona que delegue.  
· La persona que ocupe la Sotssecretaria. En cas d'absència o de malaltia i, en general, quan concórrega alguna causa justificada, serà substituïda per la persona que delegue.  
· La persona que ocupe la Direcció General de Recursos Humans. En cas d'absència o de malaltia i, en general, quan concórrega alguna causa justificada, serà substituïda per la persona que delegue.  
· La persona que ocupe la Direcció General d'Assistència Sanitària. En cas d'absència o de malaltia i, en general, quan concórrega alguna causa justificada, serà substituïda per la persona que delegue.  
· La persona que ocupe la subdirecció EVES, o centre equivalent. En cas d'absència o de malaltia i, en general, quan concórrega alguna causa justificada, serà substituïda per la persona que delegue.  
  
Per la Universitat:  
· El/la rector/a, o persona que delegue.  
· La persona que ocupe el Deganat de la Facultat de Medicina i Odontologia, o persona que delegue.  
· La persona que ocupe el Deganat de la Facultat d'Infermeria i Podologia, o persona que delegue.  
· La persona que ocupe el Deganat de la Facultat de Fisioteràpia, o persona que delegue.  
· La personal que ocupe el Deganat de la Facultat de Farmàcia o la persona que ocupe el Deganat de la Facultat de Psicologia. A l'efecte, la UV establirà el mecanisme i criteris de rotació d'assistència com a membre de la Comissió mixta.  
2. La presidència de la Comissió mixta recaurà en el/la rector/a de la Universitat, o persona que delegue, o la consellera de Sanitat Universal i Salut Pública, o persona que delegue, de manera alterna per cursos acadèmics, corresponent la presidència inicial, després de la constitució de la Comissió mixta, a la consellera.  
3. La Secretaria, amb veu però sense vot, recaurà en un/a funcionari/a de la Universitat o de la Conselleria competent en matèria de sanitat, amb designació per la Comissió mixta, de manera alterna per cursos acadèmics. La secretaria inicial correspondrà a la Conselleria competent en matèria de sanitat.  
4. Podran assistir a les sessions de la Comissió mixta, amb veu però sense vot, aquells professionals que cada Institució considere pertinents, en funció dels assumptes inclosos en l'ordre del dia.  
5. La Comissió mixta tindrà les funcions següents:  
a) El seguiment, control, interpretació i avaluació anual del conveni.  
  
b) Vetlar per la correcta aplicació del conveni, tenint en compte l'estructura acadèmica prevista per la Llei orgànica d'universitats, així com l'estructura organitzativa de les institucions i centres sanitaris, afavorint en tot cas el normal desenvolupament de l'activitat assistencial i la correcta aplicació dels programes docents  
c) Conéixer i aprovar l'assignació de places de pràctiques per al alumnat de la Universitat, elaborada d'acord amb el que s'estableix en la clàusula tercera i el que es disposa en l'annex II.  
d) Aprovar la proposta de dotació de places de professorat associat de Ciències de la Salut, d'acord amb les necessitats docents i assistencials i segons els procediments previstos en cadascuna de les institucions.  
  
e) Informar la convocatòria de concurs de mèrits per a la cobertura de les places de professorat associat de Ciències de la Salut.  
f) Aprovar l'ampliació, reducció o transformació del nombre de places vinculades.  
g) La proposta de les modificacions del conveni que resulten pertinents d'acord amb el seguiment realitzat durant el curs acadèmic, així com desenvolupar el present conveni en aquells aspectes no previstos en els punts anteriors i necessaris per al compliment d'aquest.  
  
h) Qualssevol altres conduents a l'assoliment dels objectius d'aquest conveni i que s'acorden per unanimitat, si bé, en cap cas podran adoptar-se acords contraris al que es preveu en aquest conveni ni acords que suposen per a les parts obligacions no previstes en el conveni.  
  
6. Comissió mixta es reunirà amb caràcter ordinari una vegada a l'any, i amb caràcter extraordinari quan el sol·licite qualsevol de les parts per causes justificades. La vàlida constitució requerirà la convocatòria de la presidència amb una antelació mínima de quaranta-huit hores i la presència com a mínim de la presidència, la secretaria i de la meitat de vocals de cada part. Una vegada constituïda, l'adopció d'acords es realitzarà per majoria de vots i, en cas d'empat, dirimirà la persona que ocupe la presidència.  
Les actes i acords que s'emeten en el desenvolupament i execució de les funcions d'aquest òrgan hauran de remetre's a la Sotssecretaria de la Conselleria competent en matèria de sanitat i a la Universitat.  
7. Es constituirà, així mateix, una comissió permanent, constituïda per dues persones de la Comissió mixta, una de cada part signant, a fi d'atendre aquells assumptes que exigisquen una major agilitat. Els acords adoptats per aquesta comissió hauran de ser elevats posteriorment per a la seua ratificació.  
8. La Comissió mixta ajustarà la seua actuació al règim previst per als òrgans col·legiats en la Llei 40/2015, d'1 d'octubre, de règim jurídic del sector públic, podent establir el seu propi reglament de funcionament.  
  
Tretze. Compensacions  
D'acord amb el que s'estableix en la disposició addicional primera del Reial decret 1.558/1986, de 28 de juny, la UV satisfarà una compensació a la Conselleria competent en matèria de sanitat i al Consorci Hospital General Universitari de València en concepte de la seua utilització per a la docència que es farà efectiva, tal com s'ha fet, mitjançant l'abonament de les retribucions del professorat associat de Ciències de la Salut, i de la part corresponent a la universitat de les places vinculades, tal com disposa la normativa d'aplicació.  
Tal com es recull en la clàusula novena la Conselleria competent en matèria de sanitat i el Consorci Hospital General Universitari de València compensaran a la Universitat per la despesa en personal que no li corresponga abonar.  
La UV facilitarà la utilització de les seues aules, sales d'actes i paranimfs per a les activitats no assistencials de la Conselleria competent en matèria de sanitat, sense més contraprestació econòmica que els costos extraordinaris que pogueren produir-se, en la mesura de la seua disponibilitat i sempre que no es perjudique l'activitat docent.  
  
Catorze. Incidència econòmica.  
En funció de la despesa prevista pels conceptes ressenyats en la clàusula deu. II, l'import total del conveni per als seus quatre anys de vigència ascendeix a 34.384.375 ?, dels quals 09.148.800 - amb càrrec a la línia de transferència T0443000, «Universitat de València-Estudi General», del programa pressupostari 412.22, Assistència sanitària, i 3.400.000 - amb càrrec a la línia de transferència T7473000, «Concert de col·laboració amb la Universitat de València», de l'Entitat Consorci Hospital General Universitari de València, distribuït en els exercicis següents:  
Amb la finalitat de poder assumir les obligacions pluriennals previstes en el conveni per als exercicis 2021, 2022, 2023 i 2024, tenint en compte que aquestes superen els percentatges de despesa a comprometre previstos en l'article 40 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, s'ha sol·licitat la corresponent variació i elevació dels límits per a despeses pluriennals, derivats de la gestió de les citades línies T0443000 i T7473000, de conformitat amb el procediment establit en l'article 40.4 de la citada Llei 1/2015.  
L'execució del present conveni queda supeditada als crèdits que, per a cada exercici, es consignen a l'efecte en el pressupost de la Generalitat Valenciana.  
  
Quinze. Legislació aplicable i jurisdicció  
1. Aquest conveni és de naturalesa administrativa regint-se pel que es disposa en el títol preliminar, capítol VI, de la Llei 40/2015, d'1 d'octubre, de règim jurídic del sector públic, i en el Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre; quedant fora de l'àmbit d'aplicació de la llei 9/2017, de 8 de novembre, de contractes de sector públic.  
  
2. El present conveni es regirà pel que es preveu en la normativa específica següent:  
Llei 14/1986, de 25 d'abril, general de sanitat; Llei 10/2014, de 29 de desembre, de la Generalitat, de salut de la Comunitat Valenciana; Llei 44/2003, de 21 de novembre, d'ordenació de les professions sanitàries; Llei orgànica 6/2001, de 21 de desembre, d'universitats; Reial decret 1558/1986, de 28 de juny, desenvolupat per l'Ordre de 31 de juliol de 1987; Reial decret 592/2014, d'11 de juliol, pel qual es regulen les pràctiques acadèmiques externes dels estudiants universitaris; Reial decret 1791/2010, de 30 de desembre, pel qual s'aprova l'Estatut de l'Estudiant Universitari, i en l'Ordre SSI/81/2017, de 19 de gener, per la qual es publica l'Acord de la Comissió de Recursos Humans del Sistema Nacional de Salut, pel qual s'aprova el protocol mitjançant el qual es determinen pautes bàsiques destinades a assegurar i protegir el dret a la intimitat del pacient per l'alumnat i residents en Ciències de la Salut, i altres disposicions concordants.  
  
Igualment, pel que fa al personal implicat en la docència seran aplicable el Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic així com la llei 55/2003, de 16 de desembre, de l'Estatut-marc del personal estatutari dels serveis de salut i altra normativa de desenvolupament.  
  
3. En tot cas, les qüestions litigioses que pogueren sorgir, sense perjudici de les facultats de la Comissió mixta per a resoldre els problemes d'interpretació i compliment del conveni, seran de coneixement i competència de l'ordre jurisdiccional contenciós administratiu, de conformitat la Llei 29/1998, de 13 de juliol, reguladora de la jurisdicció contenciosa administrativa.  
  
Setze. Causes de resolució  
1. Seran causes de resolució d'aquest conveni:  
a) El transcurs del termini de vigència del conveni sense haver-se'n acordat la pròrroga.  
b) L'acord unànime de totes les parts signants.  
c) L'incompliment de les obligacions i compromisos assumits per alguna de les parts signants. En aquest cas, qualsevol de les parts podrà notificar a la part incomplidora un requeriment perquè complisca en un determinat termini amb les obligacions o compromisos que es consideren incomplits. Aquest requeriment serà comunicat a la persona responsable del mecanisme de seguiment, vigilància i control de l'execució del conveni i a les altres parts signants. Si transcorregut el termini indicat en el requeriment persistira l'incompliment, la part que el va dirigir notificarà a les parts signants la concurrència de la causa de resolució i s'entendrà resolt el conveni  
d) Per decisió judicial declaratòria de la nul·litat del conveni.  
2. En el cas que el present conveni es resolguera per alguna de les causes establides en les lletres b) i c) d'aquest apartat, les actuacions en curs d'execució hauran de continuar-se fins al final de l'any acadèmic en curs.  
  
Dèsset. Efectes i vigència  
1. El present conveni es perfecciona des del dia de la seua signatura i tindrà una vigència de quatre anys. La pròrroga del conveni podrà acordar-se, abans de la finalització del període de vigència, per acord exprés de les parts per un període de fins a quatre anys.  
2. En cas de ser denunciat per alguna de les parts, aquesta haurà de ser comunicada a l'altra amb sis mesos d'antelació a la data de termini proposada. Perquè la denúncia, si fa el cas, siga efectiva, haurà de ser ratificada per l'organisme que va donar aprovació al concert. En tot cas, una vegada denunciat o expirada la seua vigència, romandrà en vigor fins al final de l'any acadèmic en curs.  
3. Queda sense efecte el concert entre la Conselleria de Sanitat, la Diputació de València i la Universitat de València, per a la utilització de les institucions sanitàries en la investigació i docència universitària, signat el 2 4 de març de 1997.  
  
Divuit. Publicitat i publicació  
Així mateix, subscrit el conveni, haurà de publicar-se en el Diari Oficial de la Generalitat Valenciana, així com publicar-se el text íntegre en el portal de transparència de la Generalitat GVA-Oberta, de conformitat amb el que s'estableix en els articles 9.1 c) i 10.1 i 3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana; i en els termes de l'article 12 del Decret 105/2017, de 28 de juliol, del Consell, de desenvolupament de la Llei 2/2015, de 2 d'abril, de la Generalitat.  
  
Clàusula transitòria  
Per al personal vinculat inclòs en el conveni signat en 1997 amb la Universitat de València-Estudi General, les retribucions pel conjunt de funcions docents, assistencials i d'investigació seran les següents: sou base, triennis, complement de destí, complement específic i el complement de productivitat, a més de l'import derivat de la carrera professional, dels acords de productivitat variable, així com les guàrdies o altres retribucions variables que puga reportar aquest personal.  
  
El complement de productivitat estarà conformat per les quanties del complement específic A vigents a cada moment, i un complement de naturalesa personal i de garantia la quantia de la qual serà igual a la suma del sou base i el complement de destí, referits tots dos a 1997.  
  
I en prova de conformitat amb l'exposat i convingut, en l'exercici de les atribucions que són titulars les parts signants, subscriuen el present conveni per duplicat exemplar, al lloc i en la data adés assenyalats.  
  
  
Per la Generalitat,  
Ana Barceló Chico  
Consellera de Sanitat Universal i Salut Pública  
  
Per la Universitat de València -Estudi General,  
M. Vicenta Mestre Escrivà  
Rectora de la Universitat de València-Estudi General  
  
  
Annex I  
Departaments de Salut dependents de la Conselleria competent en matèria de sanitat i el Consorci Hospital General Universitari de València, els centres sanitaris del qual es concerten amb la Universitat de València-Estudi General per a la docència, assistència i investigació universitària:  
  
· D.S. València- Fe  
· D.S. València- Doctor Peset  
· D.S. València-Clínic/ Malva-rosa  
· D.S. València-Hospital General  
· D.S. Gandia (només Infermeria)  
· D.S. Xàtiva-Ontinyent (només Infermeria)  
· Direcció General de Salut Pública  
· Serveis d'Emergències Sanitàries  
· Centres de Transfusions  
· Centres de Salut Pública  
  
  
Annex II  
Procediment per a l'assignació de places  
  
1. El mes de gener de cada anualitat, la gerència de cada departament de salut (o centre de gestió equivalent) dependent de la Conselleria competent en matèria de sanitat i del Consorci Hospital General Universitari de València, informarà la Sotssecretaria de la Conselleria competent en matèria de sanitat, a través de la Subdirecció General de l'EVES o del centre directiu que pertoque reglamentàriament a cada moment, de les places de pràctiques disponibles en cada servei o unitat. Aquestes unitats o serveis reuniran els requisits bàsics per a garantir una docència pràctica que cobrisca els objectius formatius de la titulació corresponent.  
En aqueix mateix mes la universitat notificarà a l'EVES el seu interés per participar en el procés d'assignació de places per al curs acadèmic següent, i remetrà les assignatures que desitgen incloure en les pràctiques, indicant les dades que es recullen en la clàusula quarta del conveni.  
2. El mes d'abril, l'EVES comunicarà a la universitat les places disponibles en els centres i institucions relacionats en l'annex I del present conveni.  
3. El mes de maig la universitat haurà de traslladar la seua proposta de distribució de les places esmentades en l'apartat anterior a l'EVES.  
  
4. Una vegada realitzada la distribució a què es refereix la clàusula anterior, l'EVES remetrà a la Comissió mixta la proposta de places que corresponga a la Universitat.  
5. La sol·licitud d'assignació de places de pràctiques en centres o institucions no inclosos en l'Annex I, serà en tot cas excepcional i degudament motivada, per a la qual cosa la Universitat haurà de notificar-ho a l'EVES el mes de juny.  
6. Una vegada aprovat, si escau, el número i objecte de les pràctiques assignades a cada Universitat per la Comissió mixta, amb caràcter previ a l'inici de cada curs acadèmic, la Universitat remetrà a la gerència dels departaments de salut o centres de gestió corresponents i a l'EVES, la relació de l'alumnat que realitzarà les pràctiques amb indicació expressa de la titulació que cursa, de la persona de la Universitat que exerceix la responsabilitat acadèmica, del calendari i dels serveis o unitats assistencials implicats en la realització de les pràctiques, conforme al que es disposa en l'Ordre SSI/81/2017, de 19 de gener. Juntament amb la relació de l'alumnat, hauran de remetre's la pòlissa d'assegurança subscrita de conformitat amb la clàusula vuitena dels convenis.